1097 шеран 6 майра 19 июнь кхаччалц жӀарахойн эскаро Никейн гуо латтийра, иза коьрта шахьар йара Анатолера сельджукийн пачхьалкхан. Византихоша жӀарахойх къайлаха барт бира гуонехь бисинчаьрца гӀала схьайарх. 19 июнехь пенашна тӀелеттачу хенахь, гуонехь бисинчара гӀалин чуйитира византин тобанаш. 26 июнехь жӀарахойн хьалхара тобанаш дӀайахара Никейра Жимачу Азехула. «Алексиадехь» Комнина Аннас гойту, эскар гулделира Лефке тӀай долчохь 25 километр Никейн малхбалехьа (йа Сакарьйан малхбузен геннан Гёксунан тӀай долчохь). ТӀелатарехь дакъалаьцначу «Франкийн гӀуллакхийн» анониман авторо, йаздина, жӀарахой цигахь лаьттира шина дийнахь. 29 июнехь уьш эрках бевлла къилбехьа бахара. Никей дӀайеллачул тӀаьхьа зудчуьнга йаздинчу кехатехь Блуан Стефана хаам бо, Антиохе баха сацам барах. ЖӀарахой ца хӀиттира «Ӏийса пайхамаран  коше бовла боьлхачеран новкъа» баха, Никейн малхбалехьахула Юлиополисехула, Анкирехула (Анкара), Киликин кевнашкахула, хӀунда аьлча и некъ чекхболура сельджукийн кӀошташкахула, цундела хаьржира Дорилейхула некъ. ЖӀарахой Дорилей нагӀора боьлхий ма-хиъи Кылыч-Арслана, гӀоьнна кхайкхира ДанышмендгӀеран Гюмюштегина ГӀазига а, Кайсерин байга Хьасанега а. ницкъаш цхьаьнатоьхна, уьш севцира Дорилейн (хӀинца Эскишахьар) гена доццуш 8 эзар стаг барам болу эскарца. Сельджукийн эскаро кӀело йира жӀарахой богӀучу новкъан шинне агӀора.